Versterk jou leierskap in 'n virtuele omgewing - Corona Krisissentrum
Tuis / COVID-19 / Versterk jou leierskap in 'n virtuele omgewing
Versterk jou leierskap in 'n virtuele omgewing
Ons wêreld lyk meteens drasties anders. Danksy Covid-19 het tuiskantore ons nuwe normaal geword. Vir baie van ons beteken dit ons moet leer hoe om in 'n nuwe omgewing doelgerig en produktief te funksioneer.
Indien jy in 'n leiersposisie is, beteken dit waarskynlik dat jy genoodsaak is (dalk vir die eerste keer) om die relatief nuwe wêreld van videokonferensies te betree. Ter wille van sukses in dié voortreflike manier om beter verhoudings en samewerking met geografies afgeleë kliënte, kollegas en werknemers te bevorder, is dit belangrik dat jy die vaardighede en tegnieke van die virtuele wêreld bemeester.
As leier en kommunikeerder moet jy immers betrokkenheid toon en vertroue by ander kan inboesem. Net so is fasilitering (om dinge vir ander te vergemaklik), wat by gewone vergaderings uiters belangrik is, selfs belangriker tydens virtuele vergaderings, waar misverstande maklik ontstaan.
'n Paar wenke oor hoe leiers hul virtuele teenwoordigheid kan versterk
Kyk direk na die kamera. Die kamera-ogie op rekenaars word gewoonlik in die middel, net bokant die rekenaarskerm aangebring. Kyk direk daarna. Hierdeur versterk jy die indruk dat jy kollegas direk in die oë kyk en teenwoordig is.
Let op na die beligting en agtergrond. Doen 'n kort proeflopie met 'n kollega voor jou werklike videokonferensieoproep. Is die beligting voldoende? Watter items is op die boekrak agter jou? Is daar 'n geraas in jou omgewing wat kollegas se aandag kan aflei en só jou virtuele teenwoordigheid verswak?
Verseker kollegas dat jy luister deur bewus te wees van hoe selfs die kleinste beweging van jou kant af geïnterpreteer kan word. Dit kan die verskil maak tussen of jy gesien word as iemand wat omgee en teenwoordig is, of iemand wat onbelangstellend is en net daar is om sy of haar eie belange te bevorder.
Verduidelik die konteks van die vergadering. Dit is belangrik om die toon van die vergadering te stel deur kortliks die doel en inhoud van die sessie te verduidelik. Dit stel jou gehoor in staat om toepaslik te reageer en help hulle om te sien hoe jy beheer neem en leiding verskaf tydens die vergadering.
Wees jouself. Elkeen van ons het 'n ander virtuele teenwoordigheid. Sommige is geneig om meer formeel te wees terwyl ander weer meer ontspanne en informeel optree.
Verdere wenke wat meer interaksie en uitkomste in 'n virtuele omgewing kan waarborg
Wees toegewyd. Virtuele fasilitering is 'n veeleisende taak met sy eie dinamiek ─ die energie en vloei verskil van dié by 'n gewone vergadering. Konsentreer daarop om besprekings en die vloei daarvan te lei ten einde te verseker dat alle kollegas ingesluit voel en teenwoordig is.
Onthou die basiese beginsels. Begin op die aangeduide tyd en hou dit kort en kragtig. Maak seker almal verstaan die doel van die vergadering deur 'n duidelike agenda te voorsien. Indien jy nie tegnies vaardig is nie moet jy iemand vra om tegniese hulp te verskaf terwyl jy die nodige vaardighede so gou moontlik bemeester.
Begin die sessie deur die gemoedstoestand en houding van deelnemers te bepaal. Stel aan die begin vrae soos: "Word enigeen van julle deur iets verhinder om ten volle teenwoordig te wees?" Vind ook uit wat is elkeen van die deelnemers se gevoel of verwagting rondom die sessie.
Wees spesifiek. Deur spesifieke vrae te stel, kan jy voorkom dat te veel mense gelyk antwoord. Stel ook 'n reël in dat elke deelnemer eers sy of haar naam moet noem voor die aanvang van elke gesprek.
Maak gebruik van die tegnologie tot jou beskikking. Voorkom vervelige sessies deur gebruik te maak van maklike tegnologie soos Mentimeter, Kahoot of Slido vir vinnige peilings en vasvrae. Kort, inspirerende video's op YouTube of Vimeo is verdere tegnologie wat inhoud kan opkikker.
Gebruik pouses aktief. Die aandagspan van deelnemers is korter tydens 'n virtuele sessie. Maak voorsieng vir pouses elke 45–60 minute, veral wanneer die inhoud moeilike terme bevat. Vind voor of na 'n pouse uit hoe elke deelnemer voel, vra vir vinnige terugvoer oor die inhoud of hou 'n blitsvasvrasessie om deelnemers se nuutverkrygde kennis te toets.